Der er omskiftelige tider i branchen for køb og salg af narko og våben via internettet i disse dage, og nu er en af de største markedspladser på det mørke net, Evolution, pludselig forsvundet i nattens mulm og mørke.

Evolution smækkede døren i uden varsel natten til torsdag og forsvandt med kundernes penge - værdier, der ifølge flere medier estimeres at udgøre en formue på op mod 80 mio. kroner i bitcoins. Forud var gået en periode med ustabil drift.

Markedspladsen var ikke tilgængelig på det brede internet, men kun via den specielle Tor-browser, der anonymiserer brugerne.

Evolution var dog langt fra den eneste af sin art. Selv om politiet løbende laver aktioner mod nettets narkohandelspladser, popper nye hele tiden op. Evolution var lidt over et år gammel - og dermed en af de ældste.

Samme læst som Silk Road

Handelspladsen var skåret over samme læst som den mere velkendte Silk Road-markedsplads, der de seneste måneder har fået en del omtale på grund af retssagen mod skaberen, den 30-årige Ross Ulbricht, der

drømte om at skabe et kæmpe skygge-imperium med bankdrift og mange aktiviteter under Silk Road-varemærket.

Silk Road var datidens største markedsplads for ulovlige varer indtil politiet i efteråret 2013 fangede Ross Ulbricht på et lokalt bibliotek i Californien. Sagen mod ham har været længe undervejs, og politiet har allerede inden retssagen bortauktioneret store beløb i den digitale kryptovaluta, bitcoin, som der blev beslaglagt massive mængder af, i forbindelse med razziaen mod sitet.

Kæmpe aktion lukkede ikke Evolution

Bitcoins er vanligvis den officielle møntfod på disse lyssky sider, fordi møntfoden yder de handlende en vis diskretion. De kan imidlertid afsløre meget, hvis man er i stand til at knytte en bestemt bitcoin-adresse med en bestemt person, og det kunne man i tilfældet Silk Road, hvor Ulbricht modtog de mange pengeoverførsler.

Ulbricht afventer forsat strafudmålingen. Han har indrømmet, at det var ham, der skabte Silk Road men hævdet, at han gav den videre efter kort tid.

Sidste år gennemførte FBI og Europol en fælles aktion mod en række sider på det mørke net, hvor en helt stribe blev lukket, blandt andet Silk Road 2 - en kopi af den lukkede Silk Road. Evolution var dog ikke blandt de handelspladser, som politiet dengang fik fat i.